L-organizzaturi tal-festival internazzjonali tal-poeżija, "Voci del Mediterraneo" li se jsir fiċ-Ċentru Kulturali Le Ciminiere ġewwa Katanja fid-19 u l-20 ta' Marzu, 2004, stiednu lill-awtur Malti Adrian Grima biex jippreżenta wħud mix-xogħlijiet tiegħu. Fost il-mistednin se jkun hemm il-poeta Ċiprijott Tork Mehmet Yashin li dan l-aħħar qara x-xogħlijiet tiegħu ġewwa ċ-ċentru kulturali tal-Castelliotissa ġewwa Nikosija f'Ċipru flimkien ma' Adrian Grima u poeti oħra. Din il-lejla ta' poeżija kienet parti mill-konferenza internazzjonali dwar "Il-Kulturi tal-Memorja/Il-Memorji tal-Kultura" li fiha Dr. Grima għamel taħdita dwar il-memorja personali u kulturali fil-poeżija "Il-Ġnien" ta' Henry Holland. Dr. Adrian Grima jgħallem il-Malti fl-Università ta' Malta. Huwa l-koordinatur ta' l-organizzazzjoni kulturali Inizjamed u l-korrispondent Malti tal-website Babelmed.net li tiffoka fuq il-kultura fil-Mediterran. L-10 ta' Marzu, 2004